F’dawn l-aħħar tliet snin, madwar sitt miljun Ewropew appoġġaw l-Inizjattivi taċ-Ċittadini Ewropej (ECI) u użaw il-vuċi tagħhom biex iressqu kawżi importanti direttament għall-attenzjoni ta’ dawk li jfasslu l-politika Ewropea. Illum il-Kummissjoni Ewropea tippubblika Rapport li jħares lejn l-applikazzjoni ta’ din l-għodda l-ġdida sa mid-dħul fis-seħħ tagħha fl-1 ta’ April 2012. Il-fatt li żewġ Inizjattivi taċ-Ċittadini għaddew mill-proċess sħiħ juri li r-Regolament li jistabbilixxi l-ECI ġie implimentat fl-intier tiegħu. Madankollu, ir-rapport jirrikonoxxi li għad hemm lok biex jittejjeb il-proċess u jidentifika numru ta’ kwistjonijiet possibbli għal aktar dibattitu mal-partijiet interessati u l-istituzzjonijiet. L-ewwel Viċi President Frans Timmermans qal: "L-ECI hija waħda mill-elementi fundamentali għat-tisħiħ tal-fiduċja fl-istituzzjonijiet Ewropej u għall-promozzjoni tal-parteċipazzjoni attiva taċ-ċittadini fit-tfassil tal-politika Ewropea. Għandna nfittxu modi innovattivi biex inħeġġu użu aktar u effettiv tal-għodda. Dan huwa strument importanti, u aħna rridu niżguraw li din tilħaq il-potenzjal sħiħ tagħha.” Skont ir-regoli stabbiliti fit-Trattat ta’ Lisbona, jekk l-Inizjattiva taċ-Ċittadini tiġbor aktar minn miljun dikjarazzjoni ta’ appoġġ (firem), f’qasam fejn il-Kummissjoni Ewropea għanda l-kompetenza li tipproponi liġi, imbagħad il-Kummissjoni jeħtiġilha formalment li tiddiskuti l-kwistjoni u tippubblika tweġiba f’forma ta’ Komunikazzjoni tal-Kummissjoni. Ir-Rapport juri li, f’dawn l-aħħar tliet snin, il-Kummissjoni waslulha 51 talba biex titnieda inizjattiva. Minn dawn il-51 talba, 31 kienu f’oqsma ta’ kompetenza tal-Kummissjoni u ġew irreġistrati; s’issa tlieta minnhom laħqu l-limitu ta’ miljun firma; tnax minnhom waslu fi tmiem il-perjodu tal-ġbir tagħhom mingħajr ma laħqu l-livell limitu; tlieta minnhom għadhom qed jiġbru d-dikjarazzjonijiet ta’ appoġġ; u għaxra minnhom ġew irtirati mill-organizzaturi. Id-dikjarazzjonijiet ta’ appoġġ ġew riċevuti minn ċittadini f’kull wieħed mit-28 Stat Membru tal-UE. Madankollu, hemm sitwazzjonijiet fejn xi ċittadini ma kinux kapaċi jappoġġaw l-Inizjattivi minħabba rekwiżiti diverġenti tal-Istati Membri. Il-Kummissjoni hija involuta f’diskussjonijiet kostruttivi mal-Istati Membri kkonċernati biex jiġu indirizzati dawn il-kwistjonijiet u jiġu adottati miżuri llum biex jiffaċilitaw riżoluzzjoni. Il-ħolqien ta’ sistemi ta’ ġbir onlajn għall-firem wera wkoll li kien diffiċli għall-organizzaturi u f’xi każijiet kellu impatt fuq il-ħin disponibbli biex jinġabru d-dikjarazzjonijiet ta’ appoġġ. Il-Kummissjoni offriet li tospita soluzzjonijiet temporanji għall-organizzaturi u riċentement ikkummissjonat studju dwar l-impatti tat-Teknoloġija tal-Informazzjoni u tal-Komunikazzjoni fuq l-ECI biex tinstab soluzzjoni sostenibbli. Sfond L-Inizjattiva taċ-Ċittadini Ewropej ġiet introdotta permezz tat-Trattat ta’ Lisbona. Ir-regoli u l-proċeduri huma stabbiliti f’Regolament adottat mill-Parlament Ewropew u l-Kunsill fis-16 ta’ Frar 2011. Ir-Regolament beda japplika fl-1 ta’ April 2012. Ir-Regolament jipprevedi li sal-1 ta’ April 2015 u kull tliet snin wara, il-Kummissjoni tippreżenta rapport dwar l-applikazzjoni tiegħu. Għal iktar informazzjoni: Ir-Rapport dwar l-ECI Ir-Regolament tal-ECI - il-verżjoni konsolidata Websajt tal-ECI Komunikazzjoni tal-Kummissjoni dwar l-ECI Right2Water Komunikazzjoni tal-Kummissjoni dwar l-ECI One of US